Ој бога ти, сека Драга
Ој бога ти, сека Драга,
Од куд теби то бело одело?
Купио ми молер Аца
За пар јагањаца! —
Ој бога ти, сека Нато,
Од куд теби сукња на карнере?
Купио ми браца Пера
За два вола бела! —
Ој бога ти, сека Като,
Од куд теби око врата злато?
Купио ми браца Аца
ОИз Госпођинаца! —
Ој бога ти, сека Тино,
Где научи пити рујно вино?
Научи ме браца Јаша,
Баш из Сентомаша! —
Ој бога ти, врајла Јецо,
Од куд теби венац око главе?
Купио ми зелен венац
Пера Сланкаменац,
И дао ми стару банку,
Да подмитим мајку;
И дао ми четир новца,
Да подмитим оца!

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 51-52.

Српске лирске народне песме‎
Бачванске песме